Wie Hoef nie Skoolgeld te Betaal nie? - Vind Uit Hier | SolidariteitJou Geld | Solidariteit Wêreld
Tuis › Artikels › Wie hoef nie skoolgeld te betaal nie?
Wie hoef nie skoolgeld te betaal nie?
Dinsdag | 28 November | 2017
Volgens die Suid-Afrikaanse Grondwet is skoolonderrig 'n basiese reg. Daarom maak ons wet voorsiening vir sekere kategorieë mense wat vrygestel word van die betaling van skoolfonds.
Dit is onwettig om skoolgeld te vra van 'n leerder:
Wat 'n weeskind in 'n weeshuis is;
Wat 'n weeskind in 'n huishouding is waarvan 'n kind die hoof is;
Wat deur 'n pleegouer versorg word;
Wat in 'n jeugsorgsentrum of 'n veiligheidsoord geplaas is;
Wat in 'n familielid se sorg geplaas is; of
Wie se ouer 'n maatskaplike toelaag (bv. 'n kindersorgtoelaag) namens die betrokke leerder ontvang.
Die ouer/voog moet egter vir vrystelling aansoek doen. Ouers/voogde is wetlik daarop geregtig om nie skoolgeld te betaal as hulle nie genoeg geld verdien nie. Sulke ouers moet om vrystelling aansoek doen.
Hoe om vir vrystelling aansoek te doen:
Ouers/voogde wat nie kan bekostig om skoolgeld te betaal nie, moet skriftelik by die skool se beheerliggaam aansoek doen om vrystelling van skoolgeld.
As die skoolgeld 10% van jou jaarlikse inkomste is, hoef jy nie skoolgeld te betaal nie.
As die skoolgeld 8% van jou jaarlikse inkomste is, sal elke leerder se skoolgeld met minstens 88% verminder word.
As die skoolgeld 6% van jou jaarlikse inkomste is, sal elke leerder se skoolgeld met minstens 67% verminder word.
As die skoolgeld 4% van jou jaarlikse inkomste is, sal die eerste leerder se skoolgeld met 25% verminder word en dié van ander leerders (tot 'n maksimum van vier leerders) sal met minstens 40% verminder word.
As die skoolgeld 3.5% van jou jaarlikse inkomste is, sal elke leerder se skoolgeld met minstens 7% verminder word.
Die ouer/voog kan by die skool vir 'n aansoekvorm vra. As die skool nog nie 'n afskrif van die beleidsdokument vir die ouer/voog gegee het nie, kan die ouer/ voog op 'n afskrif aandring.
Kan 'n leerder toegang tot ’n skool geweier word omdat skoolgelde nie betaal is nie?
Nee. Die wet sê duidelik dat geen leerder anders of onregverdig behandel mag word omdat sy/haar ouer/voog nie skoolgeld betaal het nie. As 'n ouer/voog dus nie kan bekostig om skoolgeld te betaal nie, of selfs net vergeet het om die skoolgeld te betaal, mag die skool nie die leerder straf deur hom/haar huis toe te stuur, toegang tot klasse of ander skoolgeriewe te weier, of sy/ haar rapport terug te hou nie. 'n Skool wat 'n leerder straf vir ’n ouer/voog se versuim of onvermoë om skoolgeld te betaal, oortree die wet.